Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fil-15 ta' Settembru 2021, fl-okkażjoni tad-Diskors tagħha dwar l-Istat tal-Unjoni, il-President Ursula von der Leyen qalet: L-informazzjoni hija ġid pubbliku. Irridu nipproteġu lil dawk li jsawru t-trasparenza, lill-ġurnalisti. Għalhekk illum ippreżentajna rakkomandazzjoni dwar protezzjoni aħjar lill-ġurnalisti.” Kif imħabbar mill-President Ursula von der Leyen fid-diskors tagħha dwar l-Istat tal-Unjoni, illum il-Kummissjoni qed tippreżenta l-ewwel Rakkomandazzjoni li ssaħħaħ is-sikurezza tal-ġurnalisti u ta' professjonisti oħra tal-media. Tul dawn l-aħħar snin, il-ġurnalisti qed iħabbtu wiċċhom ma' għadd dejjem jikber ta' attakki, fosthom assassinji fl-aktar każijiet traġiċi. Bil-kriżi tal-COVID-19, xogħolhom sar aktar diffiċli, bi dħul iktar baxx, speċjalment għall-freelancers, u b'aċċess limitat għall-postijiet. Biex din it-tendenza treġġagħha lura, il-Kummissjoni tistabbilixxi azzjonijiet għall-Istati Membri biex itejbu s-sikurezza tal-ġurnalisti, kemm offline kif ukoll online. Fost l-oħrajn, ir-Rakkomandazzjoni tappella għall-ħolqien ta' servizzi ta' appoġġ nazzjonali indipendenti, li jinkludu helplines, pariri legali, appoġġ psikoloġiku u postijiet ta' kenn għall-ġurnalisti u l-professjonisti tal-media li jiffaċċjaw theddid. Tappella wkoll għal protezzjoni akbar tal-ġurnalisti waqt id-dimostrazzjonijiet, sikurezza akbar online u b'mod partikolari appoġġ għall-ġurnalisti nisa. Il-Viċi President għall-Valuri u t-Trasparenza, Věra Jourová qalet: “L-ebda ġurnalist ma għandu jmut jew issirlu ħsara minħabba xogħlu. Lill-ġurnalisti rridu nappoġġawhom u nħarsuhom; huma essenzjali għad-demokrazija. Il-pandemija wriet aktar minn qatt qabel ir-rwol ewlieni tal-ġurnalisti biex jinfurmawna. Kif ukoll il-ħtieġa urġenti li l-awtoritajiet pubbliċi jagħmlu aktar biex iħarsuhom. Illum qed nitolbu lill-Istati Membri biex jieħdu azzjoni deċiżiva biex l-UE ssir post aktar sikur għall-ġurnalisti.” Il-Kummissarju għas-Suq Intern, Thierry Breton, żied: “Il-libertà u l-pluraliżmu tal-media jinsabu fil-qalba tal-valuri tagħna tal-UE u rridu nħarsuhom b'mod attiv. Bħalma l-industrija tal-media tkompli tadatta u tevolvi, l-istess jiġri bit-theddid li jiffaċċjaw il-professjonisti tal-media meta jeżerċitaw il-professjoni tagħhom. It-theddid online huwa realtà ġdida. Illum qed nippreżentaw Rakkomandazzjoni li tpoġġi l-qofol tal-isforzi tagħna fejn l-aktar huma meħtieġa: l-iżgurar tas-sikurezza tal-ġurnalisti, kemm online kif ukoll offline.” Ir-Rakkomandazzjoni tistabbilixxi rakkomandazzjonijiet fosthom dawk iffukati fuq il-protesti u d-dimostrazzjonijiet; is-sikurezza online u l-awtonomizzazzjoni diġitali; il-ġurnalisti nisa u l-ġurnalisti li jappartjenu għall-gruppi ta' minoranza. 1. Rakkomandazzjonijiet ġenerali B'numru dejjem jikber ta' attakki fuq ġurnalisti, aktar minn 900 attakk fl-UE fl-2020, ir-Rakkomandazzjoni tappella lill-Istati Membri biex l-atti kriminali jinvestigawhom u jressquhom għall-prosekuzzjoni b'mod vigoruż, filwaqt li jużaw bis-sħiħ il-leġiżlazzjoni eżistenti nazzjonali u Ewropea. Fejn rilevanti, l-Istati Membri huma mħeġġa jinvolvu lill-awtoritajiet Ewropej, bħall-Europol u l-Eurojust. L-Istati Membri għandhom irawmu kooperazzjoni aħjar bejn il-korpi tal-infurzar tal-liġi u tal-media biex jidentifikaw u jindirizzaw b'aktar effiċjenza t-theddid li jħabbtu wiċċhom miegħu l-ġurnalisti, u biex jipprovdu protezzjoni personali lill-ġurnalisti li s-sikurezza tagħhom tkun f'riskju. Huwa kruċjali wkoll li l-media jkollha aċċess mhux diskriminatorju għall-informazzjoni, inklużi l-konferenzi stampa u d-dokumenti miżmuma mill-awtoritajiet pubbliċi. Barra minn hekk, ir-Rakkomandazzjonijiet jenfasizzaw l-importanza tat-taħriġ u tat-tisħiħ tal-aċċess għall-protezzjoni soċjali għall-professjonisti kollha tal-media. 2. Protesti u dimostrazzjonijiet Waqt xi dimostrazzjoni, jseħħ kwazi inċident wieħed minn kull tlieta , u fl-2020 id-dimostrazzjonijiet kienu l-aktar post frekwenti fejn il-ġurnalisti ġew attakkati. L-Istati Membri għandhom jipprovdu taħriġ regolari lill-awtorità tal-infurzar tal-liġi biex jiżguraw li l-ġurnalisti u professjonisti oħra tal-media jkunu jistgħu jaħdmu b'mod sikur u mingħajr restrizzjonijiet matul avvenimenti bħal dawn. Il-ħidma flimkien mar-rappreżentanti tal-ġurnalisti hija essenzjali biex tittieħed deċiżjoni dwar l-aktar miżuri xierqa, pereżempju f'dak li għandu x'jaqsam mal-identifikazzjoni viżiva tal-professjonisti tal-media. Il-ħatra tal-uffiċjali ta' kollegament li jinfurmaw lill-ġurnalisti dwar ir-riskji potenzjali, qabel il-protesti jew id-dimostrazzjonijiet ippjanati, hija wkoll fost il-miżuri rakkomandati. 3. Is-sikurezza online u l-awtonomizzazzjoni diġitali Is-sikurezza diġitali u online saret ta' tħassib kbir għall-ġurnalisti minħabba l-inċitament online għall-mibegħda, it-theddid ta' vjolenza fiżika, iżda wkoll ir-riskji taċ-ċibersigurtà u s-sorveljanza illegali. L-Istati Membri huma mħeġġa jippromwovu l-kooperazzjoni bejn il-pjattaformi online u l-organizzazzjonijiet li għandhom l-għarfien espert biex jindirizzaw it-theddid kontra l-ġurnalisti, pereżempju billi jinkoraġġixxu r-rwol potenzjali tagħhom bħala senjalaturi fdati. Il-korpi nazzjonali rilevanti taċ-ċibersigurtà, meta jintalbu, għandhom jassistu lill-ġurnalisti li jkunu jridu jiddeterminaw jekk l-apparat jew il-kontijiet online tagħhom ikunux ġew kompromessi, biex jiksbu s-servizzi ta' investigaturi forensiċi taċ-ċibersigurtà. L-Istati Membri għandhom jippromwovu wkoll djalogu regolari bejn tali korpi taċ-ċibersigurtà, il-media u l-industrija, b'mod partikolari bil-ħsieb li jitrawmu s-sensibilizzazzjoni dwar iċ-ċibersigurtà u l-ħiliet diġitali tal-ġurnalisti. 4. Ġurnalisti nisa, ġurnalisti li jappartjenu għal gruppi ta' minoranza u dawk li jirrappurtaw dwar kwistjonijiet ta' ugwaljanza Il-ġurnalisti nisa u l-ġurnalisti li jappartjenu għal gruppi ta' minoranza, kif ukoll il-ġurnalisti li jirrappurtaw dwar kwistjonijiet ta' ugwaljanza huma partikolarment vulnerabbli għat-theddid. Il-ġurnalisti nisa jiffaċċjaw aktar theddid mill-kontropartijiet maskili u 73% iddikjaraw li esperjenzaw vjolenza online waqt xogħolhom. Ir-Rakkomandazzjoni tħeġġeġ lill-Istati Membri biex jappoġġaw inizjattivi mmirati biex isaħħu l-pożizzjoni tal-ġurnalisti nisa u l-professjonisti li jappartjenu għal gruppi ta' minoranza u lil dawk li jirrappurtaw dwar kwistjonijiet ta' ugwaljanza. Tħeġġeġ lill-Istati Membri biex itejbu t-trasparenza u r-rapportar effettiv dwar l-attakki u d-diskriminazzjoni kontra dawn il-ġurnalisti u biex jipprovdulhom informazzjoni dwar kif ifittxu assistenza u appoġġ. Minbarra dan, ir-Rakkomandazzjoni tenfasizza l-ħtieġa li jitrawmu l-ugwaljanza u l-inklużjoni fil-kmamar tal-aħbarijiet u fl-industrija tal-media kollha, u li jiġi promoss l-iżvilupp kontinwu tal-kompetenzi u tal-ħiliet fil-professjonijiet kollha rilevanti għall-protezzjoni tal-ġurnalisti. Il-Kummissjoni se torganizza diskussjonijiet dwar l-implimentazzjoni tar-Rakkomandazzjoni mal-Istati Membri u mal-partijiet ikkonċernati f'fora rilevanti, b'mod partikolari fi ħdan il-Forum Ewropew dwar il-Media tal-Aħbarijiet. Il-Kummissjoni se twettaq ukoll evalwazzjonijiet li jqisu l-progress miksub u se tkompli tanalizza s-sikurezza tal-ġurnalisti fl-Istati Membri kollha bħala parti mir-Rapport annwali dwar l-Istat tad-Dritt. L-Istati Membri għandhom jirrappurtaw lill-Kummissjoni dwar il-miżuri meħuda biex jimplimentaw ir-Rakkomandazzjoni, 18-il xahar wara l-adozzjoni tagħha. Il-finanzjament tal-UE biex jappoġġa lill-Istati Membri fl-implimentazzjoni ta' din ir-Rakkomandazzjoni huwa disponibbli taħt diversi programmi u proġetti, fosthom għat-taħriġ tal-imħallfin, tal-forzi tal-pulizija u tal-ġurnalisti. L-UE tikkofinanzja wkoll mekkaniżmu Ewropew ta' rispons rapidu mmexxi miċ-Ċentru Ewropew għal-Libertà tal-Istampa u tal-Media bbażat f'Leipzig, il-Ġermanja. Dan joffri appoġġ għad-difiża u l-opinjoni legali, appoġġ ta' emerġenza bħall-kopertura tal-ivvjaġġar, appoġġ psikoloġiku u spejjeż familjali, joffri residenzi fil-Ġermanja u fl-Italja, u jipprovdi u jappoġġa taħriġ madwar il-kontinent. Illum, il-Kummissjoni qed tniedi wkoll sejħa ġdida għal proposti dwar il-libertà tal-media u l-ġurnaliżmu investigattiv, li tirrappreżenta kważi € 4 miljun f'finanzjament tal-UE. Din l-inizjattiva se tappoġġa żewġ azzjonijiet separati: il-mekkaniżmu ta' rispons fl-Ewropa kollha għall-ksur tal-libertà tal-istampa u tal-media, u l-fond ta' appoġġ ta' emerġenza għall-ġurnalisti investigattivi u l-organizzazzjonijiet tal-media biex tiġi żgurata l-libertà tal-media fl-UE. In-numru dejjem jikber ta' theddid fiżiku, legali u online u attakki fuq il-ġurnalisti u professjonisti oħra fil-media matul dawn l-aħħar snin, li huwa rifless fir-Rapporti dwar l-Istat tad-Dritt tal-2020 u l-2021 tal-Kummissjoni jikkostitwixxu xejra inkwetanti. L-attakki fiżiċi ġew irrappurtati b'mod partikolari fil-kuntest ta' protesti pubbliċi, u l-ġurnalisti f'diversi Stati Membri kienu soġġetti għal aggressjoni minn dimostranti, iżda wkoll f'xi każijiet mill-forzi tal-pulizija. It-theddid online qed jiżdied madwar l-UE, b'ġurnalisti nisa u ġurnalisti ta' sfond minoritarju partikolarment f'riskju. Din is-sitwazzjoni hija partikolarment inkwetanti meta politiċi jew personalitajiet pubbliċi b'saħħithom ikunu qed jinstigaw attakki bħal dawn. Ir-Rakkomandazzjoni, li tħabbret għall-ewwel darba fil-Pjan ta' Azzjoni Ewropew għad-Demokrazija hija parti minn sforz usa' tal-UE biex tappoġġa l-libertà u l-pluraliżmu tal-media. Tibni fuq ir-Rakkomandazzjoni tal-Kunsill tal-Ewropa dwar il-protezzjoni tal-ġurnaliżmu u s-sikurezza tal-ġurnalisti u atturi oħra tal-media u tqis l-input miġbur matul l-ewwel edizzjoni tal-Forum Ewropew dwar il-Media tal-Aħbarijiet. Bi tħejjija għar-Rakkomandazzjoni, f'Marzu 2021 sar djalogu strutturat, ibbażat fuq il-parteċipazzjoni tal-Istati Membri, il-ġurnalisti, assoċjazzjonijiet li jirrappreżentaw il-ġurnalisti u organizzazzjonijiet internazzjonali. Fi ħdan il-qafas tal-Pjan ta' Azzjoni għad-Demokrazija Ewropea, tħabbru diversi azzjonijiet taħt il-mandat ta' din il-Kummissjoni b'appoġġ għal-libertà u l-pluraliżmu tal-media. Il-Kummissjoni se tkompli bl-isforzi kontinwi tagħha biex tipprovdi finanzjament sostenibbli għal proġetti b'enfasi fuq assistenza legali u prattika lill-ġurnalisti fl-UE u lil hinn. Il-finanzjament totali tal-UE għall-proġetti mibdijin li jappoġġa s-sikurezza tal-ġurnalisti, il-libertà tal-media u l-pluraliżmu tal-media jammonta għal € 21.5 miljun. Il-Kummissjoni qed taħdem ukoll fuq inizjattiva li tkopri miżuri biex tħares lill-ġurnalisti u lid-difensuri tad-drittijiet kontra litigazzjoni abbużiva (kawżi strateġiċi kontra l-parteċipazzjoni pubblika - SLAPP). Barra minn hekk, il-Kummissjoni se tippreżenta Att Ewropew dwar il-Libertà tal-Media fl-2022, biex tissalvagwardja l-indipendenza tal-media. Ir-Rakkomandazzjoni dwar il-protezzjoni, is-sikurezza u t-tisħiħ tal-pożizzjoni tal-ġurnalisti u professjonisti oħra fil-media fl-Unjoni Ewropea Skeda informattiva - Il-Protezzjoni, is-Sikurezza u t-Tisħiħ tal-Pożizzjoni tal-Ġurnalisti: Rakkomandazzjoni tal-Kummissjoni Il-Libertà u l-Pluraliżmu tal-Media Sejħiet fis-settur tal-media - L-appoġġ tal-UE għal-libertà u l-pluraliżmu tal-media L-“Inizjattiva tal-Aħbarijiet” Ir-Rakkomandazzjoni tal-Kunsill tal-Ewropa dwar il-protezzjoni tal-ġurnaliżmu u s-sikurezza tal-ġurnalisti u atturi oħra tal-media Id-Diskors dwar l-Istat tal-Unjoni tal-President von der Leyen